ครม.แจกโบนัส5แบงก์รัฐ1เดือน
พนักงาน 5 แบงก์รัฐเฮ! ครม.ไฟเขียวจ่ายโบนัส 1 เดือน หลังทำผลงานปล่อยสินเชื่อกระตุ้นเศรษฐกิจทะลุเป้า
28 มี.ค. 2554

พนักงาน 5 แบงก์รัฐเฮ! ครม.ไฟเขียวจ่ายโบนัส 1 เดือน หลังทำผลงานปล่อยสินเชื่อกระตุ้นเศรษฐกิจทะลุเป้า 
ที่ประชุมคณะรัฐมนตรี (ครม.) วันนี้ (28มี.ค.) ได้มีมติให้จ่ายโบนัส 1 เดือนแก่พนักงาน ธนาคารเฉพาะกิจ 5 แห่งที่เข้าร่วมปล่อยสินเชื่อกระตุ้น เศรษฐกิจตามนโยบายรัฐบาล ได้แก่ ธนาคารออมสิน ธนาคารเพื่อการเกษตรและสหกรณ (ธกส.) ธนาคารอาคารสงเคราะห์ (ธอส.)    ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.)  และ ธนาคารอิสลามแห่งประเทศไทย(ธอท.)  หลังจากยอดการปล่อยสินเชื่อเป็นไปตามเป้าหมายที่รัฐบาลกำหนด
ทั้งนี้ กระทรวงการคลังได้รายงานต่อที่ประชุมครม.ว่า ได้มอบหมายให้สถาบันการเงิน 5 แห่ง เป็นหน่วยงานรับผิดชอบการปล่อยสินเชื่อเพื่อกระตุ้นเศรษฐกิจตามโครงการนโยบายรัฐบาล โดยมุ่งเน้นการให้สินเชื่อเพื่อช่วยเหลือประชาชนผู้มีรายได้น้อยในระดับฐานราก เกษตรกร และผู้ประกอบการ SMEs ให้สามารถเข้าถึงแหล่งเงินทุนได้มากยิ่งขึ้น   
กระทรวงการคลังพิจารณาเห็นว่า จากผลงานการปล่อยสินเชื่อดังกล่าว พนักงานของสถาบันการเงินทั้ง 5 แห่ง ได้ทุ่มเทและเสียสละในการดำเนินการเพื่อสนองนโยบายรัฐ  ซึ่งในบางโครงการต้องอาศัยการออกพื้นที่ที่เข้าถึงได้ยากและมีความเสี่ยงภัย  อีกทั้งโครงการตามนโยบายรัฐบาล  ถือเป็นการเพิ่มปริมาณงานให้แก่สถาบันการเงินเฉพาะกิจที่นอกเหนือจากงานประจำ จึงเห็นสมควรจ่ายเงินตอบแทนพิเศษให้พนักงานของสถาบันการเงินเฉพาะกิจทั้ง 5 แห่ง เป็นจำนวน 1 เท่าของเงินเดือนเพื่อเป็นการตอบแทนและสร้างขวัญกำลังใจให้กับพนักงานจากการปฏิบัติงานดังกล่าว  
อนึ่งภาพรวมการปล่อยสินเชื่อของสถาบันการเงินเฉพาะกิจที่มีส่วนในการกระตุ้นเศรษฐกิจในปี 2552 ถึงปี 2553 มีผลการดำเนินงานโดยสรุปจากภาพรวมการดำเนินงานภายใต้แผนขับเคลื่อนสถาบันการเงินเฉพาะกิจเพื่อฟื้นฟูเศรษฐกิจไทย ของสถาบันการเงินเฉพาะกิจทั้ง 5 แห่งดังกล่าว  มีผลการอนุมัติสินเชื่อรวมในปี 2552 ทั้งสิ้นเป็นจำนวน 1,132,113 ล้านบาท คิดเป็น 127 %  ของเป้าหมาย  และในปี 2553 เป็นจำนวน 1,340,082 ล้านบาท  คิดเป็น  160 %  ของเป้าหมาย  ซึ่งเป็นผลงานการปล่อยสินเชื่อที่สูงกว่าเป้าหมาย   
สำหรับสินเชื่อโครงการตามนโยบายรัฐบาลของสถาบันการเงินเฉพาะกิจรายแห่ง สถาบันการเงินเฉพาะกิจของรัฐทั้ง 5 แห่ง มีผลงานการปล่อยสินเชื่อตามนโยบายรัฐในปี 2552 และปี 2553 ดังนี้ 
ธนาคาร ออมสิน ประกอบด้วย สินเชื่อโครงการธนาคารประชาชนสินเชื่อห้องแถว สินเชื่อแก้ไขหนี้ภาคประชาชน (หนี้นอกระบบ) สินเชื่อเพื่อพัฒนาชนบท โครงการยกระดับกองทุนหมู่บ้านเป็นสถาบันการเงินชุมชน (นโยบายสวัสดิการสังคมและความมั่นคงของมนุษย์) และโครงการหมอหนี้ (อาสาสมัครที่ปรึกษาทางการเงินประจำหมู่บ้าน) 
ธกส. ประกอบด้วย โครงการฟื้นฟูและพักชำระหนี้ให้แก่เกษตรกรรายย่อยและผู้ยากจน  โครงการประกันรายได้เกษตรกร ปีการผลิต 2552/53 และปีการผลิต 2553/2554 มาตรการรักษาเสถียรภาพราคาข้าวเปลือกนาปี 2552/53 และโครงการแก้ไขปัญหาหนี้นอกระบบ  
ธอส. ประกอบด้วย โครงการบ้าน ธอส.-กบข. ครั้งที่ 6 โครงการบ้าน ธอส. เพื่อที่อยู่อาศัยลูกจ้างประจำของส่วนราชการที่เป็นสมาชิกกองทุนสำรองเลี้ยงชีพ (กสจ.3) โครงการบ้านเอื้ออาทร  โครงการบ้านมิตรภาพ ธอส.-สปส. โครงการสวัสดิการเงินกู้เพื่อบุคลากรภาครัฐ โครงการเงินกู้เพื่อลดภาระหนี้ ปลูกสร้างและซ่อมแซมที่อยู่อาศัยแก่ผู้ประสบอุทกภัยปี 2553 และโครงการช่วยเหลือลูกหนี้ที่ได้รับความเสียหายจากการชุมนุมทางการเมืองในพื้นที่ภัยพิบัติของกรุงเทพมหานคร  
ธพว. ประกอบด้วย โครงการสินเชื่อชะลอการเลิกจ้างงานโครงการช่วยเหลือการเงินแก่ผู้ประกอบการท่องเที่ยวที่ได้รับผลกระทบจากวิกฤตเศรษฐกิจและภายในประเทศ (smePower เพื่อท่องเที่ยว) โครงการ smePower โครงการสินเชื่อเพื่อเสริมสภาพคล่องให้แก่ผู้ประกอบการ SMEs ในกรุงเทพมหานครที่ได้รับผลกระทบจากเหตุการณ์ไม่สงบทางการเมือง (SME Power เพื่อวันใหม่) ระยะที่ 1 และ 2 โครงการสินเชื่อ smePower เพื่อช่วยเหลือผู้ประกอบการ SMEs ที่ได้รับผลกระทบจากเหตุอุทกภัยในปี 2553 โครงการ smePower ไทยเข้มแข็งระยะที่ 1 และ 2 โครงการสินเชื่อรายย่อยเพื่อแก้ปัญหาหนี้สินภาคประชาชน และโครงการช่วยเหลือด้านการเงินแก่ผู้ประกอบการธุรกิจโลจิสติกส์ไทย  
ธอท. ประกอบด้วย โครงการสินเชื่อเพื่อสร้างอาชีพ (หาบเร่และแผงลอยใน กทม.) โครงการสินเชื่อ I-Bank ยิ้มสู้ กู้วิกฤตภายใต้เศรษฐกิจพอเพียง โครงการสินเชื่อเพื่อรากหญ้า (I-Bank Islamic Micro Finance) โครงการซับน้ำตา โครงการสินเชื่อเพื่อส่งเสริมผู้ประกอบการอาชีพให้บริการรถสาธารณะ โครงการให้ความช่วยเหลือทางการเงินแก่ผู้ประกอบการใน 3 จังหวัดชายแดนภาคใต้ (Soft Loan) โครงการเป็นผู้บริหารและผู้จัดการเงินให้กู้ยืมเพื่อการศึกษา  และโครงการเพื่อช่วยเหลือผู้ประกอบการอาชีพอิสระรายย่อยที่ได้รับผลกระทบจากอุทกภัยและวาตภัยปี 2553